Loffie brei Amerikaanse 'kuierklub' tot kampioen | Maroela Media
Nee, sê Loffie Eloff, dié motor is tot sy spyt nie deel van sy byvoordele nie. (Foto: Verskaf)
Die Austin Huns is pas as die wenner van die Red River-liga gekroon, en het in die proses twee keer met die verdedigende kampioen, die Austin Blacks, afgereken.
Hoe het hy dit reggekry? wou Pale Toe! by hom weet.
"Dit het begin by goeie strategiese beplanning terwyl ek nog in Suid-Afrika was.
"Daarna het die aanstelling van 'n goeie bestuurspan gevolg: die Suid-Afrikaners Danie de Villiers en Pedrie Wanbenburg as hulpafrigters, CJ de Wet as tegniese en vaardigheidsafrigter, en die Nieu-Seelander James de Lacey as fiksheidsafrigter," vertel hy.
Eloff sê die eerste stap by die klub self was om die kultuur in 'n beroepsopset te verander.
"Dissipline en harde werk het die grondslag gelê. Ons moes 'n verloormentaliteit in 'n wen ene omskep – en daarvan 'n gewoonte maak."
Die Austin Huns, die Red River-liga se 2017-kampioen, (Foto: Verskaf)
Nou lê die nasionale uitspeelrondes voor. Die aanvanklikes is vir 20 en 21 Mei in Arizona bepaal, en die eindstryd vir 3 Junie in Denver, Colorado.
Maar eers, sê Loffie, gaan hy in Atlanta stap, want die Huns het eerskomende naweek 'n loslootjie. Hy het al 820 km gestap vandat hy in Amerika is.
Die volgende naweek speel die Huns 'n vriendskaplike wedstryd weg teen Utah in die aanloop tot die vreemde uitspeelwedstryde.
Eloff het 'n 3-jaarkontrak met die Huns gesluit, maar hy sê hulle het reeds begin om 'n groen kaart (permanente verblyfreg) vir hom te kry, en hulle praat nou oor die verlenging van sy kontrak, dalk as rugbydirekteur.
"Die Huns is in 'n bouproses en sal elke seisoen groei namate die spelers vaardiger en fikser raak, en die klub meer spelers vir die Amerikaanse Arende oplewer.